Kapteinen hevder han falt ned i livbåten
Skipets kaptein Francesco Schettino er blitt stemplet som Italias mest forhatte mann. Onsdag skrev La Repubblica at kapteinen i avhør har sagt at det var et uhell at han forlot det forliste fartøyet. Han skal ha sagt at han ikke forsøkte å flykte, men ble utsatt for et uhell da han hjalp til med å få satt en livbåt på vannet. I samtalen med kystvakten sier han at han falt i vannet, men har senere forklart seg litt nærmere om hva som skjedde. - Jeg ville ikke stikke av, men hjalp til med å låre en av livbåtene. Da snublet jeg, og plutselig lå jeg sammen med passasjerene nede i livbåten, skal Schettino ha forklart og sagt at han ikke greide å komme seg om bord i Costa Concordia igjen.Italienske myndigheter har satt Schettino under etterforskning for uaktsomt drap, for å ha forårsaket et havari og for å ha forlatt skipet før det var ferdig evakuert. Etter et tre timer langt avhør onsdag fikk han reise hjem. Tirsdag ble han satt i husarrest. Da gikk også et lydopptak, der kapteinen angivelig nekter å forlate en livbåt og gå tilbake til skipet, verden rundt.Letingen etter overlevende måte onsdag avbrytes etter at vraket hadde beveget seg på skjæret utenfor øya Giglio på den italienske vestkysten. Håpet om å finne overlevende om bord i Costa Concordia er svært lite, skrev nyhetsbyrået Reuters. Antall dødsofre er 11, mens minst 23 fortsatt savnet onsdag. Letingen etter overlevende og omkommende er både vanskelig og farlig om bord i vraket som ligger delvis over og delvis under vann.- Sikten er veldig dårlig, i går kunne jeg ikke se min egen hånd når jeg holdt den opp foran ansiktet mitt. Jeg grep fatt i noe som drev forbi, og først da jeg fikk hodet over vann, så jeg at det var en damesko, forteller dykkeren Giuseppe Minciotti. - Vi venter på at det skal bli laget flere åpninger i skroget, og så får vi se om sikten er bedre der, sier han. Han og kollegene frykter ifølge nyhetsbyrået DPA at været i området skal forverre seg og at høy sjø skal gjøre letingen helt umulig. Bergingseksperter er også bekymret for at drivstoff skal lekke ut fra vraket, gjøre sikten enda dårligere og forurense sjø og strender. De fortsetter forberedelsene til å pumpe om lag 2.400 tonn dieselolje ut fra tankene om bord i Costa Concordia.
Kapteinen anklages for å ha flyktet fra det forliste cruiseskipet, men sier nå at han snublet og falt ned i en livbåt.